Ecclesia cathedralis Dei genetricis Casanensis
Ecclesia cathedralis Dei genetricis imaginis thaumaturgae Casanensis Petropolitana, vulgo Ecclesia Cathedralis Casanensis est ecclesia Petropoli sita imagini thaumaturgae Casanensi Dei genetricis dicata. Ab Andrea Voronichin aedificata est annis ab 1801 ad 1811 iussu Pauli I e travertino Pudostensi fusco. Columnas Corinthias 96 habet, quae ad viam Nevensem, Petropolis principalem, spectant; porticus extremus in ripa canalis Griboedov stat. Michael Kutuzov in ecclesia Casanensi sepultus est et monumentum eius ante ecclesiam stat.